text: Chauffør om tre trafikdræbte: Jeg så væk i to sekunder 
  13 maj 2015 kl. 08.04
  Ung chauffør orienterede sig i bakspejlet. Kort efter hamrede han ind i en række biler, siger han i retten.
  Trafikken stod pludselig helt stille, da en ung lastbilchauffør med fuld fart kom kørende på motorvejen ved Horsens 5. december sidste år.
  Den 23-årige mand trampede efter eget udsagn på bremsen, men da var det for sent. Det skriver Ritzau.
  Det fortæller han onsdag formiddag i Retten i Horsens, hvor han er tiltalt for blandt andet uagtsomt manddrab. Tre personer mistede livet i ulykken.
  - Jeg kommer kørende og har ikke noget foran mig i 200-300 meter. Så kigger jeg ud i spejlet for at sikre mig, at læsset ligger, som det skal. Idet jeg kigger op, står det hele stille foran mig. Så trykker jeg på bremsen, siger manden.
  - Hvor længe kiggede du i spejlet, vil specialanklager Thomas Steensen vide.
  - To sekunder.
  - Hvorfor så du ikke bilerne før?
  - Det ved jeg ikke, svarer den tiltalte.
  Han anslår, at han blot havde 20 eller 30 meter til at bremse. Det var alt for lidt.
  - Jeg føler, at der er noget på vejen. Noget olie eller lignende, så den tager ikke meget fart af. Jeg forsøger at lave en undvigelsesmanøvre over i en anden vejbane, men så rammer jeg en bil.
  - Jeg vil tro, jeg kører omkring 80 kilometer i timen. Det føles ikke som et hårdt sammenstød. Der går vel 100-150 meter, før jeg holder stille, siger den 23-årige.
  Den unge mands uopmærksomhed forårsagede et stort harmonikasammenstød.
  Ulykkens tre dødsofre var en 54-årig mand fra Esbjerg og to kvinder på 19 og 21 år fra Vejle. Desuden fik flere alvorlige kvæstelser.
  Anklagemyndigheden kræver manden idømt fængselsstraf.
  